**POTICANJE SAMOSTALNOSTI KOD DJECE**

**SAMOSTALNOST je temeljni cilj ranog odgoja. Stjecanjem samostalnosti kroz uspješno obavljanje zadataka ( svladavanje VJEŠTINA ) djeca osjećaju zadovoljstvo i ponos, te tako razvijaju samopouzdanje. Samopouzdanje nosi dugoročnu KORIST koju će dijete nositi kroz cijeli život.**

**DJECA JASLIČKE DOBI OD 0 DO 3 GODINE TREBALA BI SVLADATI SLJEDEĆE**

**VJEŠTINE**

* **Motoričke vještine** One su temelj je za istraživanje svijeta, sigurnost i samopouzdanje (okretanje, puzanje, sjedenje, stajanje, hodanje). Tu je važno djetetu omogućiti slobodu pokreta bez nepotrebnog žurenja ili asistencije.Znate da dijete napreduje kada samostalno prelazi iz ležećeg u sjedeći položaj, puže ili hoda bez stalne potpore.
* **Osnovne samoposlužne vještine ( hranjenje, držanje šalice, korištenje žlice)** Dijete tako jačaju finu motoriku, osjećaj kompetencije i razvija osjećaj neovisnosti. Znate da dijete napreduje kad pokušava držati šalicu, koristi žlicu uz manje prolijevanja ili aktivno sudjeluje u obroku (pokušava uzeti hranu).
* **Samostalno oblačenje/svlačenje i obuvanje / izuvanje .**Vještine oblačenja povezuju fine motoričke sposobnosti i sekvenciranje radnji; npr. skidanje čarapa, otkopčavanje velikih kopči. Znate da dijete napreduje kada pokušava skinuti čarapu, gurne ruku kroz rukav ili aktivno sudjeluje u procesu.
* **Vještine osnovne higijene (priprema za samostalno obavljanje nužde, pranje ruku)** Samostalnost u brizi o tijelu i razvoj ovih navika potiče i osjećaj odgovornosti te osigurava rutinu koja pak daje sigurnost. Dijete napreduje kada pokazuje znakove prepoznavanja potreba (javlja, sklanja se) i sudjeluje u pranju ruku ili pranju zuba s pomoći.
* **Komunikacijske vještine (verbalno ili neverbalno izražavanje potreba i emocija)** Sposobnost traženja pomoći, glasnog izricanja želje ili pokazivanja signala. Razvoj ove vještine smanjuje frustraciju i podržava uspješnu suradnju s odraslima, gdje je važno poštovanje djetetovih signala i dosljedna komunikacija odraslih. Znat ćete da dijete napreduje kada pokazuje predmet, koristi jednu-dvije riječi za želju ili koristi geste/izraz lica da komunicira.
* **Vještine samoregulacije i osnovne društvene vještine (emocionalna regulacija, čekanje na red, dijeljenje u početnoj fazi)** Razvoj ovih vještina je temelji za kontrolu impulsa, toleriranje frustracije i mirno sudjelovanje u skupini stoga je važno da odrasli omoguće predvidljive rutine i modeliranja ( pravila i način odgoja). Znat ćete da dijete napreduje kada podnosi frustraciju u kraćem vremenskom okviru bez intenzivnog izljeva bijesa ili frustracije, prihvaća blagi prekid aktivnosti, počinje čekati.
* **Kognitivno funkcionalne vještine ( rješavanje jednostavnih problema i pokušaj samostalnog istraživanja )** Razvoj ove vještine uključuje pokušaje i pogreške, uporabu alata igračke, spajanje uzročno-posljedičnih veza — temelj za kasnije akademske i izvršne vještine. Važno je dopustiti djetetu da eksperimentira/ istražuje i pokuša prije nego mu se pomogne. Znat ćete da dijete napreduje kada koristi predmet za funkciju (npr. stiska gumb, stavlja kocku u rupu), ponavlja akciju dok ne postigne cilj.

**DJECA VRTIĆKE DOBI OD 3 DO 6 GODINA TREBALA BI SVLADATI SLJEDEĆE**

**VJEŠTINE**

* **Samoregulaciju i emocionalnu kontrolu** Razvojem ovih vještina djeca postupno uče prepoznati, imenovati i upravljati vlastitim emocijama. Znat ćete da dijete napreduje kada se zna umiriti nakon frustracije, pričekati red, izraziti ljutnju riječima umjesto ponašanjem.
* **Socijalne i komunikacijske vještine** Razvojem ove vještine dijete sve bolje razumije druge, surađuje, pregovara, dijeli, poštuje pravila igre i izražava misli u cijelim rečenicama. Znat ćete da dijete napreduje kada se może igrati u paru ili grupi, pita za mišljenje, komunicira želje i osjećaje. Ove vještine su iznimno važne za kasnije, kada u školi grade odnose, pokazuju empatiju i mogu raditi u timu.
* **Samostalnost u brizi o sebi** Razvoj ove vještine pomaže djeci da razvijaju osjećaj neovisnosti i sposobnost brige o vlastitim potrebama. Znat ćete da dijete napreduje kada sesamostalno oblači, jede, pere ruke, pomaže u pospremanju. Kada usvoje ovu vještinu djeca imaju osjećaj postignuća i kompetentnosti te jačaju samopouzdanje i unutarnju motivaciju.
* **Kognitivnu znatiželju i rješavanje problema** Razvoj ove vještine potiče kritičko mišljenje i postavlja temelje znanstvenom načinu razmišljanja. Dijete postavlja pitanja, povezuje uzroke i posljedice te razvija logičko mišljenje. Znat ćete da dijete napreduje kada počne pitati: „zašto?“, kada pokušava sam riješiti zadatak, te je sposoban predvidjeti što će se dogoditi.
* **Pravilan govor i izražavanje misli** Razvojem ove vještine djetetov govor postaje složeniji, a djeca počinju razumjeti jezik kao sredstvo mišljenja i suradnje. Znat ćete da dijete napreduje kada počne prepričavati događaje, koriste pridjeve i vremenske odrednice, te prati i razumije priče.
* **Razvoj fine i grube motorike** Razvojem motoričkih vještina dijete potiče razvoj mozga I podržava samostalnost u svakodnevnim aktivnostima. Sada već znatno bolje koordinira pokrete tijela, ruku i prstiju. Znat ćete da dijete napreduje kada crta oblike, koristi pravilno škare, skače unaprijed I unazad, vozi bicikl, slaže složenije puzzle.
* **Razvoj mašte i simboličke igre** Razvoj ovih vještina pomaže u razvijanju empatije, planiranja, jezika i emocionalne inteligencije. Znat ćete da dijete napreduje kada se uključuje u igru pretvaranja, stvara likove i situacije iz mašte. Glumi roditelja, liječnika, životinju, izmišlja dijaloge.

 **KAKO POTICATI DJETETOVU SAMOSTALNOST?**

**1. Pružiti mu priliku za samostalno djelovanje**; uključiti ga u svakodnevne aktivnosti; pospremanje suđa za sobom ili iz perilice suđa, samostalno biranje odjeće, pospremanje igračaka

**2. Postaviti realna očekivanja**; zadati zadatke primjerene djetetovoj dobi i mogućnostima, tako pomažemo djetetu da uspješno izvrše zadatke.

**3. Provoditi pravilo svakodnevne rutine:** rutine umivanja, pranja ruku, pranja zubi, spremanja igračaka pomažu djetetu da stekne navike koje jačaju njihovu samostalnost**.**

Rutina pruža osjećaj sigurnosti i strukture, posljedično tome dijete lakše preuzima odgovornosti.

**4. Pružiti djetetu podršku**; važno je da dijete ohrabrujete i podržavate dok uči nove vještine, te ih pohvalite za trud bez obzira na postignuto. Tako ćete ih motivirati da budu uporni I dosljedni u pokušajima usvajanja novih vještina i osamostaljenju.

**5. Omogućiti djetetu učenje kroz igru;** igra je prirodni način na koji djeca uče i razvijaju svoje sposobnosti. Kroz igre uloga, poput igranja "doma" ili "trgovine", djeca mogu vježbati različite svakodnevne vještine i preuzimati inicijativu u sigurnom i zabavnom okruženju.

**VAŽNO**

**POGREŠKE SU DIO UČENJA:** djeca mogu biti nesigurna i izbjegavati preuzimanje samostalnih zadataka iz straha od pogrešaka ili neuspjeha. U takvim slučajevima važno je pružiti im podršku i pokazati da su pogreške dio učenja.

**PRETJERANA ZAŠTITA DJETETA**  može usporiti razvoj samostalnosti kod djeteta. Važno je da roditelji prepoznaju trenutke kada je potrebno pustiti dijete da samo obavi zadatke, čak i ako to uključuje određeni rizik ili nesavršenost. Poklonite mu povjerenje, (možeš ti to ) pa će ga steći sam u sebe.

**INDIVIDUALNE RAZLIKE:** svako dijete razvija se vlastitim tempom, te je važno prepoznati i poštovati individualne razlike. Neka djeca će brže i lakše stjecati samostalnost dok će drugoj trebati više podrške ili vremena.

**Razvoj SAMOSTALNOSTI kod djece vrtićke dobi predstavlja ključnu fazu koja oblikuje njihovu buduću neovisnost, odgovornost i samopouzdanje. Roditelji i odgojitelji igraju ključnu ulogu u ovom procesu, pružajući djeci prilike za učenje kroz igru,svakodnevne aktivnosti, poticanje rutine i pružanje podrške te davanjem pohvala. Iako razvoj samostalnosti može donijeti izazove, njegovo poticanje donosi dugoročne koristi koje će djeca nositi sa sobom kroz cijeli život. SAMOSTALNOSTje ključni temelj NEOVISNOSTI i ODGOVORNOSTI**

 **Plamenka Marunić, pedagoginja (pripravnik)** 